የውጭ ጉዳይ ሚኒስትር ዴኤታ ከኢንግሊዝና ከሳኡዲ ባለሀብቶች ጋር ተወያዩ
የኢፌዲሪ ውጭ ጉዳይ ሚኒስትር ዲኤታ ዶክተር አክሊሉ ኃይለሚካኤል ከኢንግሊዝ ባለሀብቶች እና ከሳኡዲ የንግድ ምክር ቤት አባላት ጋር ተወያይተዋል፡፡የኢንግሊዝና የሳውዲ ባለሀብቶች የኢትዮጵያን የኢንቨስትመንት እድል እንዲጠቀሙም ጥሪ ቀርቦላቸዋል፡፡ከሳኡዲ የንግድ ምክር ቤት አባላት በአገሪቱ የተለያዩ የኢንቨስትመንት መስኮች በተለይም በግብርናና ማኑፋክቸሪንግ ዘርፍ ለመስራት ያላቸውን ፍላጎት ገልጸዋል።የሳዑዲው ልዑኮች አክለውም በአገሪቱ ባላቸው ቆይታ አስፈላጊውን ትብብር እንዳገኙና አመቺ የኢንቨስትመንት እድሎች እንዳሉ መገንዘባቸውን ገልጸዋል።ዶክተር አክሊሉ በበኩላቸው አገሪቱ ለውጪ ቀጥታ ኢንቨስትመንት አመቺ አገር መሆኗን ገልጸው የተለያዩ ማበረታቻዎችን፣ አመቺ የሆነ መሬት እና የተለያዩ የኢንዱስትሪ ፓርኮች እንዳሉ በመጥቀስ ተጠቃሚ እንደሚሆኑ አስረድተዋል ።በተመሳሳይ የኢፌዲሪ ውጭ ጉዳይ ሚኒስትር ዴኤታ ዶክተር አክሊሉ ኃይለሚካኤል ከኢንግሊዝ ከመጡ ባለሀብቶች ጋርም ውይይት አድርጓል፡፡ከእንግሊዝ የመጡት ባለሀብቶች በአገሪቱ የግብርና ኢንዱስትሪ፣ በጤናው መስክ፣ በምግብ እና መድኃኒት አቅርቦት ያላቸውን የቴክኖሎጂ እውቀት ለማስተላለፍ እንድሚፈልጉ ጠቅሰው በኢትዮጵያ ያለውን የኢንቨስትመንት ዕድል ተጠቅመው በመጪው አመት ስራ ለመጀመር ያላቸውን ዕቅድ ገልጸዋል።ዶክተር አክሊሉ በበኩላቸው ባለሀብቶቹ በአገሪቱ በተለያዩ ዘርፎች ኢንቨስት ለማድረግ ያላቸውን ተነሳሽነት በማድነቅ ለቴክኖሎጂ ሽግግር፣ ለኤክስፖርት የመላክ አቅም ለማሳደግ እንዲሁም የተለያዩ የስራ እድሎችን ለመፍጠር እንደሚረዳ መግለፃቸውን የውጭ ጉዳይ ሚኒስቴር ቃል አቀባይ ጽህፈት ቤት ያደረሰን መረጃ አመላክቷል፡፡